### Resolusjon 5: Tilskudd til sykehjemsplasser og omsorgsboliger må videreføres

Fra: Nordland Høyre

Husbankens investeringstilskudd til heldøgns omsorgsplasser i institusjons- og omsorgsboliger ble innført i 2008. Formålet med tilskuddet har vært å stimulere kommunene til både å fornye og øke tilbudet av institusjonsplasser og omsorgsboliger for personer med behov for heldøgns helse- og omsorgstjenester.

I fjor innvilget Husbanken tilsagn om tilskudd for 975 millioner kroner til rehabilitering av 565 plasser i sykehjem/omsorgsboliger. I tillegg ga husbanken tilsagn om tilskudd for 609 millioner kroner til 377 nye plasser. Fjorårets tilsagn på til sammen drøyt 1,6 milliarder bidrar altså til bygging/rehabilitering av 942 omsorgsplasser i kommunene.

I statsbudsjettet for 2023 foreslår regjeringen å stoppe alle tilsagn om investeringstilskudd. Dette har kommet overraskende på mange kommuner som har tatt høyde for tilskudd i sine økonomiplaner. Det er grunn til å tro at mange planlagte utbyggings- og rehabiliteringsprosjekter vil måtte nedskaleres. Andre steder vil investeringer på andre områder måtte gjennomgås på nytt.

Investeringstilskuddet har vært av stor betydning for kommuner i Nordland. Eksempelvis har Hamarøy kommune budsjettert med tilskudd på mer enn 100 millioner til bygging av 40 nye omsorgsboliger og på sikt et nytt helsehus/sykehjem. Bodø kommune har budsjettert med det dobbelte til helsehus og omsorgsboliger i sin økonomiplan. Mange kommuner har gjort omfattende planlegging, og har hatt til hensikt å realisere planer om nye sykehjems- og omsorgsboliger i 2023, i den tro at man kan forholde seg til Regjeringen som en forutsigbar premissgiver. Det er den ikke.

Demografiske endringer og stramme økonomiske rammer er allerede en påkjenning i mange nordlandskommuner. Det er ingen kommuner som arbeider med utvidelse av dette tilbudet uten at behovet er til stede. Forslaget om å stoppe nye tilsagn om tilskudd til sykehjemsplasser og omsorgsboliger kan ikke ses på som noe annet enn et nytt målrettet tilslag som treffer de nordligste fylkene særlig hardt.

**Høyre vil sterkt anmode Regjering og Storting om å videreføre ordningen og bevilge midler til nye tilsagn også i 2023.**